Bloddonorer i Region Nordjylland har tidligere kunnet få tappet blod i en bus, der kører rundt i Region Nordjylland. Det er nu slut. Region Nordjylland dropper bussen og derfor skal man fremover til en af regionens fem tappesteder for at afgive sit blod. Det kan komme til at koste donorer, de steder hvor man ellers har langt til tappestederne. Én af dem er Henriette Rask Jensen fra Farsø, der har været bloddonor i næsten to årtier. Hun har benyttet sig af den mobile blodbank, men nu er det slut. - Det er på grund af, at jeg synes, det er en lang køretur til Hobro, og det betyder, at jeg skal have en fridag fra arbejde, fortæller Henriette Rask Jensen. Grunden til, at man dropper bussen, er i følge Region Nordjylland, at behovet for blod- og plasmadonationer har ændret sig. Derudover er "tappe-bussen", der bliver indviet i 2008, også ved at være så slidt, at hvis ordningen skulle fortsætte, ville det kræve en ny bus. En investering, der ville ende i omegnen af fem og seks millioner kroner. - Fem-seks millioner kroner på et anlægsbudget, dem kunne vi godt bruge et andet sted, fortæller Lone Sondrup, der er 1. næsteformand i regionsrådet i Region Nordjylland. Lone Sondrup afviser, at man skulle ende med at løbe tør for bloddonorere i Region Nordjylland. - Det tror jeg ikke, og det håber jeg heller ikke på. Vi har nogle gode bloddonor korps, så jeg er sikker på, vi nok skal få bloddonorer nok, fortæller Lone Sondrup. Den mobile blodbank bliver nedlagt den 1. januar 2019.

Opsummering:
Region Nordjylland har valgt at sløjfe den bus, der tidligere har kørt Region Nordjylland rundt for at tappe blod hos donorer.